text: Ung mand lavede uro i Esbjergs natteliv - hele natten
  15 marts 2015 kl. 08.10
  Hele tre bøder og en anholdelse nåede en 21-årig mand fra København at få natten til søndag, da han turnerede i det vestjyske natteliv.
  Klokken 01.38 falder den første bøde, som han får for at tisse på offentlig vej i Englandsgade.
  Klokken 03.21 er den gal igen, da manden ikke vil følge politiets anvisninger om at flytte sig fra et sted i Skolegade, og han ender med at blive anholdt.
  Klokken 05.30 bliver den 21-årige løsladt, og går direkte ud og tisser op ad politigården i Esbjerg, og så falder der nok en bøde.
  Det blev en dyr nat i Esbjergs byliv for den festglade københavner, - bare bøderne løber op i 4.500 kr.
  